《适金陵登魏武读书台奉别李觉斋丈》
明代·卢楠

魏武建雄图，虎视何壮哉。秪今霸气尽，空馀读书台。

登台览四野，萧瑟悲风来。饥鸢猎平楚，寒狐鸣城隈。

林木郁苍然，烟霜日空摧。咄嗟此山川，千载埋云雷。

我亦慷慨人，与君远追陪。酒酣拂宝剑，肝胆历然开。

遥望南溟间，鲸鲵沧波颓。相顾起叱啸，坐使风云回。

杨仆拥楼船，声名冠崔嵬。富贵吾自取，他人徒惊猜。

投鞭自兹去，千里骑河魁。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。